(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΔ΄

Δευτέρα 9 Μαρτίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Μ. Βολουδάκη, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:, σελ.
 α) Προς τον Υπουργό Εξωτερικών με θέμα: «Ποια είναι τα μέτρα που παίρνει η Κυβέρνηση για την τήρηση της Συμφωνίας των Πρεσπών;»., σελ.
 β) προς τον Υπουργό Ναυτιλίας και Νησιωτικής Πολιτικής, με θέμα: «Πολύμηνες καθυστερήσεις στην επαναλειτουργία του Λιμενικού Τμήματος Αρκίτσας Φθιώτιδας»., σελ.

ΠΡΟΕΔΡΕΥΩΝ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος
ΑΒΔΕΛΑΣ Α. , σελ.

Β. Επί των επικαίρων ερωτήσεων:
ΑΝΑΓΝΩΣΤΟΠΟΥΛΟΥ Α. , σελ.
ΒΛΑΣΗΣ Κ. , σελ.
ΠΛΑΚΙΩΤΑΚΗΣ Ι. , σελ.
ΣΑΡΑΚΙΩΤΗΣ Ι. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΔ΄

Δευτέρα 9 Μαρτίου 2020 Αθήνα, σήμερα στις 9 Μαρτίου 2020, ημέρα Δευτέρα και ώρα 18.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Κοινοβουλευτικών και Νομικών Θεμάτων ενημερώνει το Σώμα για τα εξής: «Με την παρούσα σας ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 9 Μαρτίου 2020, ότι οι επίκαιρες ερωτήσεις που θα συζητηθούν είναι οι εξής: Η υπ’ αριθμ. 557/28-2-2020 η οποία θα απαντηθεί από τον Υπουργό Ναυτιλίας και Νησιωτικής Πολιτικής, κ. Ιωάννη Πλακιωτάκη. Η υπ’ αριθμ. 554/28-2-2020 επίκαιρη ερώτηση η οποία θα απαντηθεί από τον Υφυπουργό Εσωτερικών κ. Κωνσταντίνο Βλάση.»

Ξεκινάμε με την πρώτη με αριθμό 554/28-2-2020 επίκαιρη ερώτηση πρώτου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλουπρος τον Υπουργό Εξωτερικών με θέμα: «Ποια είναι τα μέτρα που παίρνει η Κυβέρνηση για την τήρηση της Συμφωνίας των Πρεσπών;».

Κυρία Αναγνωστοπούλου, έχετε δύο λεπτά στη διάθεσή σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Θα ήθελα να ευχαριστήσω τον Υφυπουργό, τον κύριο Βλάση, για την άμεση ανταπόκριση στην επίκαιρη ερώτηση.

Θέλω να ξεκινήσω, κύριε Υφυπουργέ, λέγοντας. για να μας ακούσει και ο κόσμος, το εξής: Φαντάζεστε τι θα είχε γίνει φέτος αν δεν είχε υπογραφεί η συμφωνία των Πρεσπών πέρσι; Φαντάζεστε αν στα βόρεια σύνορά μας είχαμε ένα ανοιχτό μέτωπο και με την Τουρκία εκεί πώς θα ήταν σήμερα η κατάσταση;

Επειδή πατριωτισμός είναι να βλέπει κανείς και να προβλέπει και να προσπαθεί τα κρίσιμα ζητήματα εθνικού συμφέροντος να τα επιλύει και όχι να χρησιμοποιεί πατριδοκάπηλες μεθόδους για τους πολιτικούς του αντιπάλους, η Συμφωνία των Πρεσπών έκλεισε ένα σημαντικό μέτωπο και έφτιαξε ανάχωμα στην περιοχή μας.

Ζήσαμε πάρα πολλά πέρσι. Επειδή φέτος -και δράττομαι της ευκαιρίας για να ακουστούν, δεν είναι για σας ειδικά, αλλά χρειάζεται να ακουστούν- ζούμε τέτοιες πατριδοκάπηλες εξάρσεις εναντίον του ΣΥΡΙΖΑ, θα ήθελα και από αυτό το Βήμα να ακουστεί και για τις τωρινές και για τις επόμενες γενεές ότι η πατριδοκαπηλία ποτέ δεν ωφέλησε τα εθνικά συμφέροντα της χώρας. Όταν ο Κυβερνητικός Εκπρόσωπος αποκαλεί «Δούρειο Ίππο»» ένα κόμμα, του οποίου η κυβέρνηση έφτιαξε ανάχωμα για την επέκταση του οθωμανικού οράματος της Τουρκίας στα Βαλκάνια, έχουμε προχωρήσει σε άσχημα μονοπάτια που ο δημοκρατικός κόσμος αυτής της χώρας τα άφησε στο παρελθόν και τα καταδίκασε.

Ζητάω, λοιπόν, και από εσάς και από όλους της Κυβέρνησης να ανακαλέσουν στην τάξη όλους αυτούς που σπείρουν τέτοια δαιμόνια και οδηγούν τη χώρα σε εποχές δεκαετίας του ’50, κατάλυσης του κράτους δικαίου. Εκφράσεις Βουλευτών τύπου «το πρόβλημα είναι ο ΣΥΡΙΖΑ και όχι η Τουρκία» ή «με τις πλάτες του ΣΥΡΙΖΑ κάνει η Τουρκία αυτό ή το άλλο» ή «καταδίκη εφημερίδων» στη Μεταπολίτευση δεν έγιναν ποτέ.

Επειδή, λοιπόν, η Συμφωνία των Πρεσπών είναι πάρα πολύ κρίσιμη και είμαστε υπερήφανοι που επιλύσαμε ένα σημαντικό ζήτημα και δεν έχουμε ενημέρωση για το τι έχει γίνει και με τη Διεπιστημονική Επιτροπή για τα σχολικά εγχειρίδια, αλλά και για την ομάδα εμπειρογνωμόνων για τα θέματα των εμπορικών σημάτων κ.λπ., θα θέλαμε μια ενημέρωση αν έχουν προχωρήσει. Η τελευταία που είχα εγώ ειδικά για την ομάδα εμπειρογνωμόνων, για τα εμπορικά σήματα ήταν στις 22 Ιουνίου του 2019 όταν και συνεδρίασε η επιτροπή στα Σκόπια.

Θα ήθελα, λοιπόν, κύριε Υφυπουργέ, αν έχετε την καλοσύνη, να μας πείτε δυο πράγματα, να μας ενημερώσετε για το τι έχει γίνει, γιατί εάν προχωρήσει η διεύρυνση, πράγμα το οποίο ευχόμαστε, θέλουμε σταθερότητα στα Βαλκάνια, θα θέλαμε να ξέρουμε αν προχωράνε αυτές οι επιτροπές.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Υφυπουργός Εξωτερικών κ. Κωνσταντίνος Βλάσης.

Ορίστε, κύριε Βλάση, έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών):** Κυρία Αναγνωστοπούλου, ευχαριστώ για την ερώτηση σας.

Δεν θα μπω στη λογική και στην ουσία του πρώτου κομματιού της ερώτησης, το οποίο δεν υπάρχει έτσι και αλλιώς στο περιεχόμενο της επίκαιρής σας ερώτησης που μας καταθέσατε. Εξάλλου, το να λέμε θεωρητικά τι θα συνέβαινε αν δεν υπήρχε αυτή η συμφωνία ή αν θα υπήρχε μια συμφωνία καλύτερη, νομίζω ότι δεν είναι του παρόντος.

Ως προς τη λειτουργία τώρα των επιτροπών στις οποίες αναφέρεστε στην επίκαιρη ερώτησή σας, επισημαίνουμε τα εξής. Η Μεικτή Διεπιστημονική Επιτροπή Εμπειρογνωμόνων για ιστορικά, αρχαιολογικά και εκπαιδευτικά θέματα συστάθηκε βάσει του άρθρου 8, παράγραφος 5 της Συμφωνίας των Πρεσπών και έχει πραγματοποιήσει έως σήμερα τέσσερις συναντήσεις.

Η εφαρμογή των αποφάσεων, οι οποίες ελήφθησαν κατά τις προηγούμενες συναντήσεις της επιτροπής αυτής, έχει μεγάλη σημασία. Θα προταθεί προσεχώς και στην πλευρά της γείτονος, ημερομηνία για την πραγματοποίηση και της πέμπτης συνάντησης της Μεικτής Διεπιστημονικής Επιτροπής Εμπειρογνωμόνων.

Υπογραμμίζω και με την ευκαιρία αυτή, ότι βασική προτεραιότητά μας είναι να στηρίξουμε την ιστορία μας και την πολιτιστική κληρονομιά μας που αποτελούν ουσιώδη συστατικά στοιχεία της εθνικής ταυτότητας και του έθνους μας από την αρχαιότητα έως σήμερα.

Όσον αφορά τώρα τη Διεθνή Ομάδα Ειδικών για τις εμπορικές ονομασίες, τα εμπορικά σήματα και τις επωνυμίες, έχει συσταθεί, πάλι, κατ’ εφαρμογή του άρθρου 1 παράγραφος 3 εδάφιο θ΄ της Συμφωνίας των Πρεσπών. Η ΔΟΕ, λοιπόν, αυτή η Διεθνής Ομάδα Ειδικών, έχει πραγματοποιήσει δύο συναντήσεις, όχι μια. Η μία ήταν, όπως αναφέρατε, στις 22 Ιουνίου του 2019 στα Σκόπια και η δεύτερη στην Αθήνα στις 20 Δεκεμβρίου του 2019. Η επόμενη συνάντηση προγραμματίζεται να διεξαχθεί την άνοιξη στα Σκόπια.

Υπενθυμίζεται ότι βάσει της Συμφωνίας των Πρεσπών έργο της ΔΟΕ είναι να συνεπικουρεί τις επιχειρηματικές κοινότητες των δύο χωρών ως προς την εφαρμογή των κοινά αποδεκτών λύσεων που θα συμφωνήσουν στο πλαίσιο του μεταξύ τους θεσμικού διαλόγου.

Το Υπουργείο Εξωτερικών βρίσκεται σε επικοινωνία με τους εκπροσώπους της ελληνικής επιχειρηματικής κοινότητας προκειμένου να ενθαρρύνει και να διευκολύνει τον παραπάνω διάλογο.

Να σας τονίσω, επίσης, ότι η ελληνική Κυβέρνηση ταυτόχρονα εργάζεται -κάτι το οποίο είχε πει και προεκλογικά ο Πρωθυπουργός- για την ανάδειξη και την προώθηση του brand της Μακεδονίας μας. Το σκοπό αυτό υπηρετεί και το εμπορικό σήμα «Makedonia the GReat» που δίδει τη δυνατότητα στα μακεδονικά προϊόντα και τις μακεδονικές υπηρεσίες να αποκτήσουν μια ενιαία συλλογική ταυτότητα σε διεθνές επίπεδο. Και το συγκεκριμένο σήμα -το ξανατονίζω- αφορά ελληνικά προϊόντα και υπηρεσίες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κυρία Αναγνωστοπούλου, έχετε τρία λεπτά για τη δευτερολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Υφυπουργέ, για την απάντηση.

Θα ήθελα, όμως, να μου πείτε, επειδή δεν κατάλαβα, για τη Διεπιστημονική Επιτροπή για τα σχολικά βιβλία, τους αρχαιολογικούς χώρους κ.λπ.. Έχουν γίνει συναντήσεις και πόσες; Επίσης, πώς έχει προχωρήσει το έργο τους, ποια προβλήματα υπάρχουν και σε ποια σημεία υπάρχουν τα προβλήματα; Θέλουμε να γνωρίζουμε.

Για την ομάδα των εμπειρογνωμόνων, για τα σήματα και κ.λπ., είχε συνεδριάσει για πρώτη φορά το Μάιο στη Θεσσαλονίκη, δεύτερη φορά στα Σκόπια τον Ιούνιο και η επόμενη συνεδρίαση ήταν για το Νοέμβριο.

Ήθελα να ξέρω τι εξελίξεις υπήρχαν, αν προχώρησε δηλαδή καθόλου το θέμα. Ξέρω πάρα πολύ καλά ότι και η Κυβέρνηση -και εμείς το κάναμε- προσπαθεί να κατοχυρώσει το όνομα «Μακεδονία», «Μακεδονικός» και όλα αυτά. Άλλωστε, δεν είναι πρόβλημα αυτό σε ευρωπαϊκό επίπεδο, αλλά τέλος πάντων. Το κρίσιμο, όμως, είναι αν οι δύο κοινότητες, έμποροι, βιομήχανοι, επιχειρηματίες κ.λπ. βρίσκουν ένα κοινό έδαφος και με διαιτητή την επιτροπή, την ομάδα των εμπειρογνωμόνων.

Θέλουμε, λοιπόν, να ξέρουμε πόσο έχουν προχωρήσει όλα αυτά, τι εμπόδια υπάρχουν, αν υπάρχουν, αν έχουν προχωρήσει επί της ουσίας ειδικά στη μικτή επιστημονική επιτροπή για τα σχολικά εγχειρίδια και για τους αρχαιολογικούς χώρους.

Ένα τελευταίο σχόλιο, κύριε Υφυπουργέ. Μερικές φορές -κι έτσι πρέπει να γίνεται- η Βουλή είναι ένα βήμα, όπου οι Βουλευτές πρέπει να ακούγονται. Αν προλόγισα την επίκαιρη ερώτησή μου με αυτόν τον τρόπο, είναι γιατί θεωρώ κρίσιμο σε τέτοιες στιγμές και τέτοιες εποχές, να ακούγονται μερικά πράγματα. Και εγώ περιμένω από την Κυβέρνηση -και όχι μόνο εγώ, όχι μόνο ο ΣΥΡΙΖΑ, ο δημοκρατικός κόσμος- να καταδικάσει οτιδήποτε παραβιάζει το κράτος δικαίου, το θέτει σε αμφισβήτηση και κυρίως, όταν κόμματα, εφημερίδες στοχοποιούνται ως ο εσωτερικός εχθρός. Δεν υπάρχει πιο επικίνδυνο πράγμα για τη δημοκρατία να ακούγονται οι άλλες φωνές που ακούγονται, να στοχοποιούνται ως εσωτερικός εχθρός και θα μου επιτρέψετε να επιμείνω σε αυτό.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ο Υφυπουργός κ. Βλάσης έχει τον λόγο για τρία λεπτά για να δευτερολογήσει.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών):** Κυρία Αναγνωστοπούλου, να το τονίσω πάλι, ότι ειδικά όσον αφορά την Κυβέρνησή σας, στην Κυβέρνησή μας δεν χωράει καμμία ακραία στάση. Και αν το πάμε και πιο συγκεκριμένα, δεν δεχόμαστε καμμία ακραία στάση κι ούτε από στελέχη τα οποία είτε υπηρετούν την Κυβέρνησή μας είτε το κόμμα από το οποίο προέρχεται αυτή η Κυβέρνηση και το έχουμε αποδείξει συγκεκριμένα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Καταδικάζετε τον κ. Πέτσα; Καταδικάζετε τον κ. Πέτσα. Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, δεν είπε κάτι τέτοιο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών):** Συγκεκριμένα, με συγκεκριμένες διαγραφές στελεχών.

Από εκεί και πέρα, είπα ότι δεν θα κρίνω εγώ, το πώς ήταν αυτή η συμφωνία, αν ήταν καλή ή κακή, την κρίνει και ο κόσμος. Εμείς, σαν Κυβέρνηση είμαστε υποχρεωμένοι και στηρίζουμε αυτή τη συμφωνία, όπως την έχετε υπογράψει. Από εκεί και πέρα, επαναλαμβάνω ότι η Μικτή Διεπιστημονική Επιτροπή Εμπειρογνωμόνων έχει ήδη κάνει τέσσερις συναντήσεις, η επόμενη προγραμματίζεται από εμάς -η πέμπτη συνάντηση- στην πλευρά της γείτονος χώρας …

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Άρα, συγγνώμη, δεν έχει γίνει καμμία.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών):** Έχουν γίνει ήδη τέσσερις συναντήσεις και θα προταθεί προσεχώς από εμάς για την πέμπτη συνάντηση που θα γίνει. Έχουν γίνει ήδη τέσσερις. Και όσον αφορά τη διεθνή ομάδα ειδικών, η οποία μου είπατε ότι συνεδρίασε στις 22 Ιουνίου και ήταν να πραγματοποιηθεί η δεύτερη συνάντηση το Νοέμβρη, σας επαναλαμβάνω ότι έγινε η συνάντηση στις 20 Δεκέμβρη και ήδη περιμένουμε να γίνει η τρίτη συνάντηση την άνοιξη στα Σκόπια. Τώρα, από εκεί και πέρα, είναι μια συνεχής συνεννόηση στην οποία δεν μπορώ να σας πω πού κολλάει ή όχι. Αυτά, έτσι και αλλιώς, στην πορεία θα φανούν.

Από εκεί και πέρα, πρέπει να ξέρετε ότι το Υπουργείο Εξωτερικών παρακολουθεί και στενά και σχολαστικά την πλήρη, συνεπή και πιστή εφαρμογή της συμφωνίας, όπως σας το είπα προηγουμένως και μέσω της πρεσβείας μας στα Σκόπια, όπως και των λοιπών αρχών της εξωτερικής υπηρεσίας και βέβαια της κεντρικής υπηρεσίας του Υπουργείου και βεβαίως, οσάκις διαπιστώνονται καθυστερήσεις, ελλείψεις ή στρεβλώσεις στην εφαρμογή της, από την άλλη πλευρά, το Υπουργείο Εξωτερικών προβαίνει σε όλες τις δέουσες ενέργειες. Με στόχο, λοιπόν, τώρα τον αποτελεσματικότερο συντονισμό των Υπουργείων και των Υπηρεσιών για την υλοποίηση της συμφωνίας έχει συσταθεί ειδική διϋπουργική επιτροπή, που συγκαλείται να αναγνωρίζεται από τον Αναπληρωτή Υπουργό Εξωτερικών. Κι επίσης, έχει συσταθεί και λειτουργεί στο πλαίσιο της αρμόδιας πολιτικής διεύθυνσης και ειδική μονάδα. Όλα αυτά, συνεπικουρούμενα σε όλα τα προηγούμενα που αναφέραμε.

Ως γνωστόν, η Ελλάδα υποστηρίζει την ευρωπαϊκή προοπτική όλων των χωρών των δυτικών Βαλκανίων, κυρία Αναγνωστοπούλου, σύμφωνα με την τεθείσα από την Ευρωπαϊκή Ένωση, αιρεσιμότητα. Σ’ αυτό το πλαίσιο, λοιπόν, η ευρωπαϊκή πορεία της γείτονος χώρας είναι στενά συνδεδεμένη με την πρόοδο των μεταρρυθμίσεων που σχετίζονται με την Ευρωπαϊκή Ένωση, την πλήρη, συνεπή και με καλή πιστή εφαρμογή της Συμφωνίας των Πρεσπών και την τήρηση της θεμελιώδους αρχής των σχέσεων της καλής γειτονίας.

Επίσης, θα ήθελα να τονίσω ότι η χώρα μας δίνει ιδιαίτερη σημασία στην πολύπλευρη ανάπτυξη των σχέσεων με τη γείτονα χώρα, γιατί είπαμε και επαναλαμβάνουμε ότι εμείς θέλουμε σχέσεις καλής γειτονίας με όλες τις χώρες που βρίσκονται δίπλα στην Ελλάδα και στοχεύουμε στην εδραίωση και ανάπτυξη μιας αμοιβαίας επωφελούς στρατηγικής εταιρικής σχέσης σε διμερές επίπεδο, όπως άλλωστε ρητώς προβλέπει η Συμφωνία των Πρεσπών.

Η ενδυνάμωση και εμβάθυνση των διμερών μας σχέσεων και της συνεργασίας μας σε όλους τους τομείς κοινού ενδιαφέροντος, είναι προς όφελος και των δύο χωρών, των πολιτών και βεβαίως της περιοχής.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, μία κουβέντα μόνο, θα μπορούσα να πω;

**ΠΡΟΕΔΡΕΥΩΝ (Απόστολος Αβδελάς):** Αν θέλει ο κύριος Υφυπουργός. Αν θέλει, αν δεν θέλει δεν μπορώ.

Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Εγώ χαίρομαι, διότι από αυτά που είπατε αναγνωρίζετε τη μεγάλη σημασία της Συμφωνίας των Πρεσπών. Δεν κατάλαβα για τα σχολικά εγχειρίδια, μετά από τις συναντήσεις που είχαν γίνει επί κυβέρνησής μας, αν έγιναν στη συνέχεια ή αν πρόκειται να γίνουν και δεν είδα λίγο στην ουσία πώς προχωράει το πράγμα. Χαίρομαι, όμως, που συμφωνείτε απολύτως με τη σημασία της Συμφωνίας των Πρεσπών και που καταδικάζετε αυτές τις ακραίες φωνές και του Κυβερνητικού Εκπροσώπου.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ο κύριος Υφυπουργός έχει τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών):** Απλά, να τονίσω κάτι. Αυτό που είπα είναι ότι σαν Κυβέρνηση, όταν υπάρχει μια διεθνής συμφωνία, την τηρούμε. Δεν μπαίνω στη διαδικασία, έτσι και αλλιώς η άποψή μας είναι συγκεκριμένη για το ποια ήταν η συμφωνία και για το πώς έπρεπε. Από εκεί και πέρα, είναι σαφές ότι επιδιώκουμε -και θα το κάνουμε- τις σχέσεις καλής γειτονίας και με τη γείτονα χώρα και με όλες τις χώρες γύρω μας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ο Βουλευτής κ. Μανούσος Βολουδάκης ζητεί ολιγοήμερη άδεια απουσίας στο εξωτερικό από σήμερα και μέχρι τις 12 του μήνα, για να πάει στη Γερμανία. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Η Βουλή ενέκρινε την ζητηθείσα άδεια. Να πάει, να περάσει καλά και κυρίως να επιστρέψει κοντά μας.

Προχωράμε στην πρώτη με αριθμό 557/28-2-2020 επίκαιρη ερώτηση δεύτερου κύκλου του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Ναυτιλίας και Νησιωτικής Πολιτικής, με θέμα: «Πολύμηνες καθυστερήσεις στην επαναλειτουργία του Λιμενικού Τμήματος Αρκίτσας Φθιώτιδας».

Ο κ. Σαρακιώτης έχει τον λόγο για δύο λεπτά.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Η επανίδρυση του Λιμενικού Σώματος Αρκίτσας Φθιώτιδας τον Μάιο του 2019, μετά την κατάργησή του το έτος 2014, αποτέλεσε μια απόφαση η οποία ικανοποίησε ένα δίκαιο και πάγιο αίτημα, τόσο της τοπικής κοινωνίας, όσο και των αλιέων της περιοχής, αλλά είναι μία απόφαση η οποία συμβάλλει και στη βελτίωση των παρεχόμενων υπηρεσιών προς τους πολίτες, οι οποίοι χρησιμοποιούν την πορθμειακή γραμμή Αρκίτσας - Αιδηψού. Αν και αυτή ελήφθη προ δέκα μηνών, έκτοτε οι αρμόδιες υπηρεσίες του Υπουργείου Ναυτιλίας και Νησιωτικής Πολιτικής, δεν έχουν έως σήμερα μεριμνήσει για την εκτέλεσή της, παρά τη σειρά των σοβαρών προβλημάτων που υπάρχουν στο λιμάνι της Αρκίτσας, αλλά και στην ασφάλεια της αλιευτικής δραστηριότητας.

Η σημασία σήμερα της άμεσης επαναλειτουργίας του λιμενικού τμήμα Αρκίτσας είναι προφανής εξαιτίας και της επικείμενης έναρξης της θερινής περιόδου, όπου παρατηρείται κατακόρυφη αύξηση του αριθμού των επιβατών και των οχημάτων.

Στις 22 Νοεμβρίου του 2019, σε αντίστοιχη και σχετική ερώτησή μου, το Υπουργείο σας είχε απαντήσει ότι επεξεργάζεσθε τη μετάταξη σε λιμεναρχείο του λιμενικού τμήματος Αταλάντης και την υπαγωγή του σε αυτό του υπό ίδρυση τμήματος της Αρκίτσας και ότι το αίτημα έχει διαβιβαστεί στις αρμόδιες Υπηρεσίες του Υπουργείου σας, προκειμένου να διατυπώσουν αυτές τις απόψεις του και εν συνεχεία να εξεταστεί σε νέα βάση η αναγκαιότητα υλοποίησής του.

Έκτοτε, δεν έχει υπάρξει καμμία νεότερη ενημέρωση από το Υπουργείο επί του συγκεκριμένου ζητήματος. Όπως αντιλαμβάνεστε, η τοπική κοινωνία, αλλά και οι επαγγελματίες της περιοχής, εκφράζουν τον έντονο προβληματισμό τους για το τι μέλλει γενέσθαι.

Για τους λόγους αυτούς σας ερωτώ, κύριε Υπουργέ, σε ποιες ενέργειες προτίθεστε να προβείτε το επόμενο χρονικό διάστημα στην κατεύθυνση της άμεσης επαναλειτουργίας του λιμενικού τμήματος Αρκίτσας, αλλά και σε ποιους λόγους οφείλεται η μέχρι στιγμής κωλυσιεργία των αρμοδίων υπηρεσιών.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης.

Κύριε Πλακιωτάκη, έχετε τρία λεπτά στη διάθεσή σας.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Θέλω να ενημερώσω τον συνάδελφο ότι παρόμοια αιτήματα έχουμε δεχθεί και από τον Πρόεδρο, όπως γνωρίζετε πολύ καλά, της Κοινότητας Αρκίτσας και από τον Δήμαρχο Λοκρών, αλλά και από άλλους Βουλευτές της περιφέρειας του Νομού Φθιώτιδας. Και, βεβαίως, είναι αιτήματα τα οποία και αυτά λίγο - πολύ μιλούν για την επανίδρυση του συγκεκριμένου Λιμενικού Τμήματος της Αρκίτσας και ειδικά σε μια περιοχή η οποία εξυπηρετεί πορθμεία.

Άρα είναι ένα ζήτημα που ως Υπουργείο -πέρα του γεγονότος ότι η νέα πολιτική ηγεσία το βλέπει συνολικά, δηλαδή, βλέπουμε συνολικά το ζήτημα της διάρθρωσης των λιμενικών υπηρεσιών- πρέπει να επικεντρώσουμε την προσοχή μας στην επίλυση δύο ζητημάτων κυρίως. Πρώτα απ’ όλα, στο θέμα της στέγασης, καθώς όντως υπάρχει θέμα στέγασης για το συγκεκριμένο λιμενικό τμήμα και, δεύτερον, στο ζήτημα της αύξησης των οργανικών θέσεων, το οποίο πρέπει να αντιμετωπιστεί.

Για το μεν δεύτερο ζήτημα μετά από πάρα πολλά χρόνια προωθούμε -και είναι ένα νομοσχέδιο, το οποίο θα συζητηθεί αυτή την εβδομάδα στη Βουλή- την αύξηση των οργανικών θέσεων του Λιμενικού Σώματος κατά χίλιες πεντακόσιες. Εννιακόσιες από αυτές θα στελεχώσουν τις λιμενικές υπηρεσίες του ανατολικού Αιγαίου. Και, βεβαίως, το δεύτερο ζήτημα που θα πρέπει και αυτό να αντιμετωπιστεί είναι το ζήτημα της στέγασης.

Άρα, προκειμένου να υλοποιήσουμε το συγκεκριμένο αίτημα, αυτά τα δύο ζητήματα θα πρέπει να αντιμετωπιστούν. Εμείς το συγκεκριμένο ζήτημα, όπως είπα, το βλέπουμε συνολικά σε επίπεδο διάρθρωσης λιμενικών υπηρεσιών. Όμως, θέλω να καταλάβετε και να συνειδητοποιήσουμε όλοι, ότι αυτή την ώρα η εθνική ανάγκη και η εθνική απαίτηση είναι να στελεχώσουμε τις λιμενικές υπηρεσίες του ανατολικού Αιγαίου. Εκεί υπάρχει ο εθνικός λόγος. Νομίζω ότι το καταλαβαίνουμε όλοι.

Μου δίνετε την ευκαιρία, λοιπόν, να πω ότι όλα αυτά τα αιτήματα -καλώς εχόντων των πραγμάτων- θα τα εξετάσουμε, εφόσον συντρέχουν οι δύο παραπάνω προϋποθέσεις και, βεβαίως, ιδιαίτερη έμφαση θα δώσουμε σε γραμμές, ιδιαίτερα πορθμειακές γραμμές, όπως είναι αυτή της συγκεκριμένης περιοχής.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Σαρακιώτη, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, συμφωνώ απολύτως μαζί σας ότι οφείλει το Υπουργείο σας να ρίξει το βάρος στην ενίσχυση των λιμενικών υπηρεσιών στο Αιγαίο.

Από κει και πέρα, χαίρομαι που συμφωνείτε με την προηγούμενη ηγεσία του Υπουργείου Ναυτιλίας, που έλαβε τον Μάιο του 2019 την απόφαση για την επαναλειτουργία του συγκεκριμένου λιμενικού τμήματος.

Από εκεί και πέρα, όπως πολύ καλά γνωρίζετε, στο λιμάνι της Αρκίτσας δραστηριοποιούνται καθ’ όλη τη διάρκεια του έτους πέντε επιβατηγά-οχηματαγωγά πλοία και, σύμφωνα με τα επίσημα στοιχεία που τηρούνται, το έτος 2018 χρησιμοποίησαν την εν λόγω γραμμή Αρκίτσας - Αιδηψού πάνω από τριακόσιες χιλιάδες επιβάτες, αλλά και μεταφέρθηκαν γύρω στις εκατόν δέκα χιλιάδες οχήματα.

Επιπροσθέτως, δίπλα στο λιμάνι της Αρκίτσας υπάρχει ένα αλιευτικό καταφύγιο, στο οποίο ελλιμενίζονται πενήντα πέντε ερασιτεχνικά και επαγγελματικά σκάφη. Όμως, το λιμάνι αυτό αποτελεί επιπροσθέτως και καθορισμένο λιμένα εκφόρτωσης για επαγγελματικά σκάφη μέσης αλιείας.

Επιπροσθέτως, σε δύο αλιευτικά καταφύγια της περιοχής, αυτό της Αρκίτσας αλλά και των Λιβανατών, δραστηριοποιούνται εκατό περίπου αλιευτικά σκάφη, ενώ όταν το 2014 καταργήθηκε το λιμενικό τμήμα τηρούνταν λεμβολόγια και βιβλία μικρών σκαφών, στα οποία ήταν εγγεγραμμένα χίλια ενενήντα τέσσερα σκάφη.

Στο θέμα των οργανικών θέσεων συμφωνώ, όπως προανέφερα, από τις χίλιες πεντακόσιες οι εννιακόσιες -και θεωρώ ότι δεν υπάρχει διαφωνία από καμμία πλευρά- να δοθούν στα νησιά του Αιγαίου. Από εκεί πέρα, οι εναπομείνασες θεωρώ ότι θα δοθούν και στη συγκεκριμένη περιοχή, είτε στην Αταλάντη είτε στην Αρκίτσα.

Όσον αφορά στο θέμα της στέγασης, όπως πολύ καλά γνωρίζετε, ο Δήμος Λοκρών διαχρονικά και με την προηγούμενη δημοτική αρχή και με τη σημερινή είναι υπέρ της ίδρυσης του λιμενικού τμήματος. Για αυτό τον λόγο και σε έγγραφο, το οποίο σας έχει αποστείλει, έχει εκφράσει τη διάθεση και τη βούληση να υπάρξει δωρεάν παραχώρηση γραφείων και κτηριακών υποδομών εκεί όπου στεγάζεται σήμερα η κοινότητα της Αρκίτσας.

Μάλιστα, άνθρωποι του Λιμενικού Σώματος έχουν ήδη από το καλοκαίρι επιθεωρήσει τις εγκαταστάσεις και έχουν γνωμοδοτήσει, από όσο γνωρίζω, θετικά. Οπότε θεωρώ ότι θα έχει αίσιο τέλος άμεσα, καθώς, όπως τόνισα, ξεκινάει η θερινή περίοδος όπου θα αυξηθεί κατακόρυφα ο αριθμός των επιβατών.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Υπουργέ, έχετε και εσείς τρία λεπτά τον λόγο για τη δευτερολογία σας.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Όλα τα παραπάνω εξετάζονται, προφανώς, από τη Γενική Επιθεώρηση του Λιμενικού Σώματος, σε συναρμοδιότητα με τις αρμόδιες Υπηρεσίες του Υπουργείου Ναυτιλίας και Νησιωτικής Πολιτικής.

Για να είμαστε ακριβείς, η απόφαση λαμβάνεται όταν βγει το προεδρικό διάταγμα. Αυτό δεν είχε γίνει επί ΣΥΡΙΖΑ.

Σε κάθε, όμως, περίπτωση θέλω να γνωρίζετε ότι εμείς, εφόσον λυθούν τα δύο προαναφερθέντα αιτήματα από πλευράς της συγκεκριμένης λιμενικής υπηρεσίας, το βλέπουμε θετικά. Βέβαια, πρέπει να καταλάβετε ότι αυτή την ώρα η εθνική ανάγκη και η εθνική απαίτηση είναι το ανατολικό Αιγαίο. Όλα αυτά, όμως, μπορούμε να τα δούμε συν τω χρόνω.

Δρομολογούμε -και αυτό είναι το πάρα πολύ θετικό- την αύξηση των οργανικών θέσεων στο Λιμενικό Σώμα, κάτι που έχει να γίνει πολλά χρόνια.

Μου δίνετε, επίσης, την ευκαιρία δημοσίως να συγχαρώ τα στελέχη του Λιμενικού Σώματος που επί εικοσιτετραώρου βάσεως και για πάρα πολλά χρόνια υπερβάλουν εαυτόν και με τόλμη και αποφασιστικότητα -το απέδειξαν στην πράξη τις τελευταίες μέρες- υπερασπίζονται τα εθνικά και κυριαρχικά δικαιώματα της πατρίδας μας, προφυλάσσουν και προστατεύουν τα θαλάσσια σύνορά μας. Και αυτό αποτελεί μία σημαντική παρακαταθήκη για το Λιμενικό Σώμα και ειλικρινά τους αξίζουν δημόσια συγχαρητήρια.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Η δεύτερη με αριθμό 558/3-3-2020 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων με θέμα «Την κατάσταση στα Επαγγελματικά Λύκεια (ΕΠΑΛ), δεν συζητείται κατόπιν συνεννόησης.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 18.33΄ λύεται η συνεδρίαση για αύριο, ημέρα Τρίτη 10 Μαρτίου 2020 και ώρα 10.00΄ με αντικείμενο εργασιών του Σώματος: νομοθετικό έργο, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**